# Ecomuseu de Bicorb

L'Ecomuseu de Bicorb és un museu i centre d'interpretació del patrimoni etnològic, paleontològic i d'art rupestre del municipi de Bicorb.

## Història

L'Ecomuseu de Bicorb sorgeix arran d'un projecte promogut el 2005 per l'Ajuntament de Bicorb i la Xarxa de Museus de la Diputació de València que tenia com a objecte la promoció, difusió i desenvolupament del patrimoni local. Aquest projecte perseguia ajudar al desenvolupament sostenible del municipi bicorbí, mitjançant la conservació, difusió i posada en valor del seu patrimoni local. Va comptar amb fons del programa Leader+ de la Unió Europea. La museïtzació de la part arqueològica i paleontològica va comptar amb el suport de la Conselleria de Cultura de la Generalitat Valenciana, mentres que la de la part etnològica va ser recolzada per la Diputació Provincial mitjançant el Museu Valencià d'Etnologia.
El Centre d'Interpretació de l'Ecomuseu de Bicorb va obrir-se l'any 2009.

## Continguts

El Centre d‟Interpretació del Patrimoni tracta de tres grups diferents d'elements patrimonials del territori del municipi.
D'una banda s'ocupa de l'Art Rupestre de l'Arc Mediterrani, catalogat com a Patrimoni Mundial per la UNESCO, del qual es troben al terme de Bicorb exemples com el de les Coves de l'Aranya, que inclou l'escena de la recol·lecció de la mel, o els abrics del Barranc Moreno.
Una altra secció s'encarrega del patrimoni etnològic de la societat tradicional bicorbina. Cobreix la vida a la muntanya, l'agricultura local, la ramaderia i l'apicultura, així com l'ús de les coves habitatge o l'arquitectura de pedra en sec.
Pel que fa al patrimoni paleontològic, destaca el jaciment d'icnites del Tambuc, que constitueix una de les evidències de l'existència de dinosaures al País Valencià.
El museu també té un fitxer fotogràfic, resultat d'un projecte de preservació de fotografies d'interès principalment etnològic. Juntament amb les imatges, s'han recollit les explicacions de les mateixes narrades pels mateixos donants per contextualitzar-les.

## Seu

L'edifici es va construir el 2005. Consta de tres plantes i es troba dins de la població de Bicorb, al carrer de Sant Roc 11.

## Activitats

El 1998 l'Art Rupestre de l'Arc Mediterrani va ser anomenat Patrimoni Mundial per la UNESCO, Això va portar a que la Diputació Provincial formalitzara les visites als abrics situats al municipi de Bicorb, inicialment només les Coves de l'Aranya, amb dos guies i una certa estructura formal. Aquestes visites van ser continuades per l'ecomuseu a partir de la seua fundació, incloent altres abrics tant a Bicorb com a altres municipis de la Canal de Navarrés, així com conjunts de cases-cova en ús fins al segle XX o jaciments d'icnites.

## Referències

* ↑ «PROYECTO: ECOMUSEO DE BICORP» (en castellà). [Consulta: 23 novembre 2023].
* 1 2 Pascual García, Alicia. «El Ecomuseo de Bicorp, una apuesta de futuro. Bicorp, nuestro modelo de gestión del arte rupestre a través del Centro de Interpretación». A: El Arte Rupestre del Arco Mediterráneo de la península Ibérica. 20 años en la Lista del Patrimonio Mundial de la UNESCO (en castellà), p. 301-303. ISBN 978-84-482-6449-9.
* 1 2 3 «Ecomuseo de Bicorp: Centro de interpretación del patrimonio» (en castellà). Ajuntament de Bicorb. [Consulta: 23 novembre 2023].
* 1 2 3 4 5 «ECOMUSEO DE BICORP». [Consulta: 23 novembre 2023].
* ↑ «Archivo fotográfico – Ecomuseo de Bicorp» (en castellà). [Consulta: 23 novembre 2023].
* ↑ amufor. «LAS CASAS EN CUEVA DEL BARRANCO MORENO (BICORP) POR LA SALVAGUARDA DEL PATRIMONIO INMATERIAL» (en castellà), 16-03-2022. [Consulta: 23 novembre 2023].
* ↑ «Cuevas de La Araña - Comunitat Valenciana». [Consulta: 23 novembre 2023].
* ↑ «Visites guiades als jaciments valencians de la mà Museu de Prehistòria de València». Diputació de València. Arxivat de l'original el 2020-10-21. [Consulta: 23 novembre 2023].